Tasavallan Presidentti (yhtye)
Historia > Seuraavat Britannian-kiertueet (1972–1973)

Tasavallan Presidentin toinen Britannian-kiertue ajoittui marras-joulukuuhun 1972. Kolmiviikkoinen kiertue piti sisällään parikymmentä keikkaa klubeilla ja yliopistojen juhlasaleissa, ja sitä mainostettiin Melody Maker -musiikkilehdessä puolen sivun ilmoituksin. Ensimmäinen esiintyminen oli Swansean yliopiston naamiaisissa Spirit-yhtyeen lämmittelijänä. Tasavallan Presidentti soitti kerran myös Marquee Clubilla, jossa sen lämmittelijänä oli myöhemmin suureen suosioon noussut Average White Band. Liverpoolissa yhtye esiintyi The Cavern Clubilla, joka purettiin noin puoli vuotta myöhemmin. Parissa pistoesiintymisessä Tasavallan Presidentti oli alankomaalaisen Focus-yhtyeen lämmittelijä. Kiertueeseen sisältyi myös viikon mittainen rupeama Lontoon Ronnie Scott’s Jazz Clubilla. Vesa Aaltonen on sanonut, että yhtyeelle oli ”ihan luxusta”, kun se sai esiintyä samassa paikassa viikon jokaisena iltana. Sen sijaan muissa kaupungeissa keikkailu oli ”armotonta raatamista, ajamista ja roudaamista” ja esiintymispaikkoina toimineet vanhat kiinteistöt synkkiä ja likaisia. Tolosen mukaan Britannian-vierailut olivat raskaita perheenjäsenillekin, koska rahaa ei jäänyt lainkaan kotiin viemiseksi. Lisäksi yhtyeen uusimmat kappaleet alkoivat olla Eero Raittiselle monimutkaisia ja haastavia laulaa. Mats Huldénin kirjoittamat edellisalbumin kielikuvat puolestaan olivat englantilaisellekin yleisölle vaikeita ymmärtää. Keikat olivat silti menestyksekkäitä, ja englantilaiset musiikkilehdet kirjoittivat niistä positiiviseen sävyyn.
Basisti Måns Groundstroem erosi Tasavallan Presidentistä joulukuussa 1972 vedoten yhtyeen sisäisiin ristiriitoihin ja tasapainottomuuteen. Hänen turhautumistaan lisäsi myös Jukka Tolosen kasvanut asema yhtyeessä: Groundstroemin mukaan Tolonen oli ”valovuosia edellä” yhtyeen muita jäseniä. Groundstroem oli myös tullut isäksi, eikä Euroopan kiertäminen siksi enää houkutellut huonon rahatilanteen vuoksi. Uudeksi basistiksi tuli Jukka Tolosen serkku Heikki Virtanen, joka hänkin oli aiemmin soittanut Help-yhtyeessä. Vaihto tapahtui ilman ongelmia Suomessa, ja Groundstroem auttoi Virtasta harjoituksissa. Groundstroem siirtyi levytuottajaksi Love Recordsille ja liittyi vuonna 1974 Wigwamiin.
Tasavallan Presidentti esiintyi vuonna 1973 jälleen Ruisrockissa sekä Keimolan rock-festivaaleilla, jossa Tasavallan Presidentin tosin annettiin soittaa vain noin puoli tuntia aikataulun pettämisen vuoksi. Kesällä yhtye teki myös useita ulkomaankiertueita. EMA Telstar myi yhtyeen muun muassa Ruotsiin, missä yhtyeelle oli kertynyt jo melko paljon faneja. Tällä muutaman viikon mittaisella kansanpuistokiertueella yhtye esiintyi isoilla ulkoilmalavoilla. Tasavallan Presidentin oli tarkoitus soittaa myös Tanskassa Roskilden festivaalien päälavalla, mikä kuitenkin peruuntui Vesa Aaltosen loukattua selkänsä vesihiihtäessä. Vuoden merkittävin yksittäinen esiintyminen tapahtui elokuussa Readingin rock-festivaaleilla Englannissa. Kolmipäiväisillä, 250 000 katsojaa keränneillä festivaaleilla esiintyi 39 yhtyettä, ja Yleisradio kuvasi Tasavallan Presidentin esiintymisen. Marraskuussa oli vuorossa neljäs Britannian-kiertue.
Vuoden 1973 lopulla suomalainen Musa-lehti valitsi Tasavallan Presidentin vuoden kotimaiseksi yhtyeeksi. Puhuttiin jopa ”maailman parhaasta bändistä”. Myös Suosikin Grand Prix -äänestyksessä Tasavallan Presidentti valittiin toisen kerran peräkkäin vuoden kotimaiseksi yhtyeeksi sekä Jukka Tolonen vuoden kotimaiseksi muusikoksi.